**Feurich** (Feurich Pianoforte GmbH) er en piano-produsent som ble grunnlagt i 1851 i Leipzig, Tyskland, av Julius Gustav Feurich. Selskapet har vært familiedrevet i 5 generasjoner, og pianonene deres er kjent for høy kvalitet.

Siden 2011 har Feurich vært eid av den østerrikske pianoprodusenten Wendl & Lunge og mesteparten av produksjon har blitt flyttet til Kina bortsett fra den stående pianomodellen *123 – Wien* som blir laget i Wien, Østerrike. I 2021 ble det sammenslåtte selskapet Feurich - Wendl&Lunge GmbH omdøpt til Feurich Pianoforte GmbH.

Historie
--------

Julius Feurich-piano på et museum i Ulan-Ude, Øst-Sibir.
I 1851 grunnla Julius Gustav Feurich pianofabrikken Feurich i Leipzig. Håndbygging av pianoer har lange tradisjoner i den tyske delstaten Sachsen. Byen Leipzig var en av pilarene i europeisk musikalsk kultur sammen med Paris, London og Wien, og var musikkens hovedstad i det tyske keiserriket. Leipzig var også en utmerket handelsarena med sine mange kontaktnettverk og en økonomisk velstående middelklasse.

I 1860 hadde Feurich produsert og solgt over 400 instrumenter. Julius Feurich ønsket å utvide virksomheten, og i de følgende årene ble en større og mer moderne fabrikk bygget slik at stadig større mengder pianoer kunne bli produsert. Ved inngangen til 1900-tallet hadde nesten 14 000 pianoer og flygeler blitt produsert.

Eieren Hermann Feurich ble tildelt en avtale som keiserlig og kongelig hoffleverandør til Østerrike-Ungarn.[*når?*]

Inntil andre verdenskrig var Feurich en av de største tyske pianoprodusentene, men fabrikken ble tungt bombet og ødelagt under krigen. Etter krigen var Leipzig en del av Øst-Tyskland og lå dermed bak jernteppet som delte Tyskland i to, og dette medførte at Feurich sin eksport så godt som opphørte. I 1959 ble fabrikken relokalisert til utkanten av Gunzenhausen i Vest-Tyskland.

I 2011 ble Feurich solgt til Wendl & Lunge, en lignende tradisjonell pianoprodusent basert i Wien i Østerrike. Wendl & Lunge tok opp igjen Feurich-pianoer basert på de samme konstruksjonene som tidligere. Wendl & Lunge-modeller ble også omdøpte til Feurich.

I dag blir Feurich sine flygler og pianoer produsert i Ningbo i Kina på fabrikken til Hailun Piano Company, med unntak av pianomodellen *123 – Wien* som fremdeles blir laget i Wien.

Nåværende flygler
-----------------

| Modell | Lengde | Vekt |
| --- | --- | --- |
| 162 – Dynamic I | 162 cm | 322 kg |
| 179 – Dynamic II | 179 cm | 350 kg |
| 218 – Concert I | 218 cm | 390 kg |

Nåværende pianoer
-----------------

| Modell | Høyde | Vekt |
| --- | --- | --- |
| 115 – Premiere | 115 cm | 212 kg |
| 122 – Universal | 122 cm | 220 kg |
| 125 – Design | 125 cm | 220 kg |
| 133 – Concert | 133 cm | 270 kg |
| 123 – Vienna | 123 cm | 250 kg |

Referanser
----------

1. ↑  «Facing the music: how China is buying Germany’s piano industry». *The Irish Times* **(engelsk)**. Besøkt 4. august 2017.
2. ↑  «Impressum». Arkivert fra originalen 21. april 2021. Besøkt 15. mars 2021.
3. 1 2
4. ↑   *Handbuch des Allerhöchsten Hofes und des Hofstaates Seiner K. und K. Apostolischen Majestät.*, Vienna: K.k. Hof- und Staatsdruckerei, 1917, s. 519
5. ↑  «Feurich». Besøkt 29. desember 2020.
6. ↑  «FEURICH Ningbo». Besøkt 29. desember 2020.
7. ↑  «FEURICH Vienna». Besøkt 29. desember 2020.
8. 1 2  «Classic Pianos». Besøkt 11. desember 2020.